
RAPORT

asupra proiectului de Lege pentru modificarea Ordonanţei Guvernului nr.55/2002 privind regimul juridic al sancţiunii prestării unei 
activităţi în folosul comunităţii
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu proiectul de Lege pentru modificarea Ordonanţei Guvernului nr.55/2002 privind regimul juridic al sancţiunii prestării unei activităţi în folosul comunităţii, trimis cu adresa PL-x 282 din 25 mai 2009, înregistrată sub nr. 31/545 din 25 mai 2009.    
Conform prevederilor art. 75 din Constituţia României, republicată, şi ale art.92 alin. (9) pct. 1, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
Senatul, în calitate de primă Cameră sesizată, a adoptat proiectul de lege în şedinţa din 20 mai 2009.
Consiliul Legislativ a avizat favorabil proiectul de lege, cu unele observaţii şi propuneri, conform avizului nr. 160 din 10 martie 2009.
Guvernul, prin punctul său de vedere transmis cu adresa nr. 706 din 24 martie 2009, susţine adoptarea acestei iniţiative legislative.

Comisia pentru drepturile omului, culte şi problemele minorităţilor naţionale a avizat favorabil proiectul de lege, conform adresei nr. 25/440 din        11 iunie 2009.

Iniţiativa legislativă supusă dezbaterii are ca obiect de reglementare modificarea Ordonanţei Guvernului nr.55/2002 privind regimul juridic al sancţiunii prestării unei activităţi în folosul comunităţii, în scopul punerii de acord a dispoziţiilor acestui act normativ cu Decizia Curţii Constituţionale nr.1354/2008, prin care s-a constatat neconstituţionalitatea sintagmelor „numai dacă există consimţământul contravenientului", „cu consimţământul contravenientului" şi „după luarea consimţământului contravenientului" din cuprinsul art. 1 alin.(3), art.8 alin.(5) lit. b) şi, respectiv, art.13.
În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, în şedinţa din 30 iunie 2009. 
La lucrările Comisiei juridice a participat, în calitate de invitat, din partea Ministerului Administraţiei şi Internelor, domnul Marin Pătuleanu- consilier al secretarului de stat.

În urma examinării iniţiativei legislative şi a opiniilor exprimate de către membrii Comisiei, s-a hotărât, cu unanimitate de voturi, să se supună plenului Camerei Deputaţilor, spre dezbatere şi adoptare, proiectul de Lege pentru modificarea Ordonanţei Guvernului nr.55/2002 privind regimul juridic al sancţiunii prestării unei activităţi în folosul comunităţii, în forma adoptată de Senat.
Din numărul total de 24 membri ai Comisiei juridice, de disciplină şi imunităţi au participat la dezbateri 13 deputaţi.
În raport cu obiectul şi conţinutul său, proiectul de lege face parte din categoria legilor ordinare. 

                           PREŞEDINTE,                                 SECRETAR,

                            Daniel BUDA                          Gabriel ANDRONACHE
      Consilier,

Nicoleta Grecu

